Opptaksprøve/2022

**Hjem**ArkitekturLandskapDesign

For å søke studieplass på AHO må du levere opptaksprøve i tillegg til søknaden i Samordna opptak. I år er opptaksprøven en digital hjemmeoppgave i to deler, dvs. at den består av to deler som begge leveres samtidig digitalt. Alle søkere må levere begge delene av opptaksprøven for å bli vurdert for opptak. Hvilken dato du skal levere, avhenger av hvilke studieprogram du har søkt. Link til innleveringsportal blir lagt ut på nettsiden ved publiseringen av del 2.

**Del 1** er lik for alle studieprogram. Dersom du har søkt flere forskjellige studieprogram på AHO, må du levere del 1 flere ganger. Du velger selv om du sender den samme filen eller lager nye for hvert studieprogram du har søkt. Du har god tid til å jobbe med den frem til del 2 publiseres. Det anbefales å bli ferdig med del 1 før du begynner på del 2 "– så ikke hast, men ha det gøy!"

**Del 2** er spesifikk for studieprogrammet du har søkt. Oppgaven publiseres torsdag kl. 09:00 den gjeldende uken, og skal leveres sammen med del 1 innen mandag kl. 19:00 uken etter.

 Arkitektur | 12. mai kl. 9 | 16. mai kl. 19

*Datoene for opptaksprøven er fastsatt for alle. Det ikke mulig å utsette eller flytte opptaksprøven til en annen dato.*

## Del 1: Tre egne arbeider

**Tre egne arbeider**. Som designer, arkitekt, eller landskapsarkitekt er det viktig å sette seg inn i andre menneskers livssituasjon og behov, for å kunne designe nye løsninger, objekter, byer, bygg eller landskap. Et bredt interessefelt og samfunnsengasjement er derfor viktig i utdannelsen.

(1a) Send inn tre arbeider som du mener kan være relevante for din søknad til AHO. Merk at oppgaven er helt åpen og at erfaring fra andre utdanninger, reiser, jobberfaring og bilder av noe du har laget er like relevante i besvarelsen.

(1b) I tillegg til bilder av de tre arbeidene skal du skrive en tekst på inntil 150 ord. I denne forklarer du hvorfor du har valgt å vise oss akkurat disse tre arbeidene. Dersom arbeidet du leverer er en del av et gruppeprosjekt eller lignende, må teksten inneholde en kort beskrivelse av din rolle.

Vurderingskriterier

* De tre arbeidene viser oss erfaring, kunnskap og ferdigheter som du kan bidra med som student hos oss.
* Du skal så langt det lar seg gjøre fremstille materialet anonymt.

Formål
Oppgaven er ment som en mulighet for deg, til å vise andre ferdigheter enn de du får vist i hovedoppgaven (del 2). Siden oppgaven er svært åpen, vil det du leverer bli vurdert på grunnlag av arbeidene du har valgt og hvordan du presenterer dem, i tillegg til din refleksjon rundt hvorfor du har valgt de tre arbeidene. Det er ikke meningen at du skal lage noe nytt til denne oppgaven, men heller vise til noe du har gjort som du er stolt av, som du syns er gøy eller noe som forteller noe om dine interesser. Dette er en mulighet for deg til å vise f.eks. noe du har gjort før, noe du har laget eller noe du interesserer deg for.
Innlevering

* Format: PDF, liggende format. A3 eller A4. Maks 60 MB. Totalt 4 sider:
* Side 1-3: Bilder av de tre arbeidene skal plasseres på hver sin side
* Side 4: Teksten på inntil 150 ord.
* Navnet på filen må være: «[ditt søkernummer] Opptaksprøve del 1» Lykke til! Ta kontakt med oss på opptak@aho.no om du har noen spørsmål.